เอเซียพลัสจับคู่‘เจฟฟรีส์’
วาณิชฯโลกเสริมแกร่งนายหน้าค้าหุ้นวิจัยรุกขยายฐานลูกค้าต่างประเทศมากขึ้น
26 เม.ย. 2556

วาณิชฯโลกเสริมแกร่งนายหน้าค้าหุ้นวิจัยรุกขยายฐานลูกค้าต่างประเทศมากขึ้น
เอเซีย พลัส เป็นพันธมิตร เจฟฟรีส์ ยักษ์วาณิชธนกิจระดับโลก สร้างความแข็งแกร่งด้านธุรกิจนายหน้า
นายก้องเกียรติ โอภาสวงการ ประธานกรรมการบริหาร บริษัทหลักทรัพย์ (บล.) เอเซีย พลัส (ASP) เปิดเผยว่า บริษัทได้ลงนามในสัญญาความร่วมมือทางธุรกิจกับบริษัท เจฟฟรีส์ ผู้นำทางด้านธุรกิจวาณิชธนกิจระดับโลก เพื่อตกลงประสานความร่วมมือให้บริษัทเป็นผู้ให้บริการด้านการเป็นนายหน้าซื้อขายหลักทรัพย์ และการจัดทำบทวิเคราะห์หลักทรัพย์ของบริษัทที่จดทะเบียนในตลาดหลักทรัพย์ของประเทศไทย ให้แก่นักลงทุน ลูกค้าบริษัท และสถาบันที่เป็นฐานลูกค้าของกลุ่มบริษัท เจฟฟรีส์ ทั่วโลก
“บริษัทตัดสินใจร่วมธุรกิจกับทางเจฟฟรีส์ สหรัฐอเมริกา เพราะมีความแข็งแกร่งในธุรกิจหลักทรัพย์ และฐานลูกค้าที่มีอยู่ทั่วโลก ทำให้เห็นโอกาสอันดีในการขยายธุรกิจด้านนายหน้าซื้อขายหลักทรัพย์ โดยเฉพาะในการขยายฐานลูกค้าที่เป็นนักลงทุนต่างประเทศ และการเพิ่มช่องทางในการนำเสนอบทวิเคราะห์หลักทรัพย์ที่มีคุณภาพของบริษัท” นายก้องเกียรติ กล่าว
นอกจากนี้ การมีพันธมิตรเป็นบริษัทชั้นนำระดับโลกจะทำให้มีฐานลูกค้าที่กว้างขึ้น ขณะเดียวกันก็จะทำให้ลูกค้าของพันธมิตรที่มีความต้องการเข้ามาลงทุนในเมืองไทยก็สามารถเข้ามาผ่านบริษัทได้ รวมถึงหากมีดีลที่มีขนาดใหญ่จะทำให้บริษัทมีฐานลูกค้าที่สามารถเข้ามาลงทุนและรองรับ
ด้านนายเคิล อเล็กซานเดอร์ ประธานกรรมการบริหาร เจฟฟรีส์ เอเชีย กล่าวว่า การร่วมมือกับ บล.เอเซีย พลัส ในครั้งนี้ จะช่วยในการขยายขอบเขตการให้บริการด้านการวิเคราะห์หลักทรัพย์ในภูมิภาคเอเชียตะวันออกเฉียงใต้ เพื่อเป็นประโยชน์เพิ่มเติมที่จะช่วยเสริมคุณภาพการให้บริการอันดีเยี่ยมที่นำเสนอให้กับกลุ่มลูกค้าที่มีอยู่ทั่วโลก 
ทั้งนี้ กลุ่มบริษัท เจฟฟรีส์ เป็นสถาบันการเงินชั้นนำของโลกที่ให้บริการมานานกว่า 50 ปี ทั้งทางด้านธุรกิจวาณิชธนกิจ การเป็นนายหน้าซื้อขายหลักทรัพย์ประเภทตราสารทุนและตราสารหนี้ การจัดทำบทวิเคราะห์หลักทรัพย์ และการบริหารจัดการกองทุนให้กับนักลงทุน ลูกค้าสถาบัน และองค์กรของรัฐ ครอบคลุมทั้งในทวีปอเมริกา ยุโรป และเอเชีย
นอกจากนี้ บริษัท เจฟฟรีส์ เป็นบริษัทในเครือของ Leucadia National Corporation (NYSE : LUK) ซึ่งมีมูลค่าหลักทรัพย์ตามราคาตลาด (มาร์เก็ตแคป) กว่า 3 แสนล้านบาท 
ปัจจุบันงานด้านวิเคราะห์หลักทรัพย์ของเจฟฟรีส์ ประกอบด้วยนักวิเคราะห์หลักทรัพย์มืออาชีพกว่า 125 คน ซึ่งประจำอยู่ในฝ่ายวิจัยที่เมืองต่างๆ คือ ลอนดอน ฮ่องกง มุมไบ สิงคโปร์ โตเกียว บอสตัน ฮุสตัน แนชวิลล์ และนิวยอร์ก โดยมีงานวิจัยครอบคลุมกว่า 1,550 หลักทรัพย์ ครอบคลุมกลุ่มอุตสาหกรรมและธุรกิจต่างๆ มากมาย 
ทั้งนี้ เมื่อช่วงต้นปีที่ผ่านมาทาง บล.ธนชาต ได้ลงนามร่วมมือกับ บล.ไดวา กรุ๊ป บริษัทหลักทรัพย์อันดับ 2 ของญี่ปุ่น เพื่อผนึกกำลังสร้างพันธมิตรทางธุรกิจเพื่อร่วมมือด้านการเผยแพร่บทวิเคราะห์ (CoBranded Research) และด้านการตลาด ในการร่วมขยายธุรกิจการลงทุนหลักทรัพย์ในตลาดหลักทรัพย์ไทยของนักลงทุนสถาบันต่างชาติ เพื่อรองรับการขยายฐานลูกค้าทั่วโลก ซึ่งรวมถึงประเทศญี่ปุ่น เพื่อเสริมสร้างศักยภาพของทั้งสองบริษัทให้แข็งแกร่งมากยิ่งขึ้น